L 258/118
HU
Az Európai Unió Hivatalos Lapja
2022.10.5.
Digitalizáció, kiberbiztonság, adatvédelem 56.
elismeri, hogy a Covid19-világjárvány kitörése felgyorsította a kommunikációs eszközök és igazgatási folyamatok egyszerűsítése és digitalizálása terén már zajló tendenciát, például a „papírmentes” pénzügyi folyamatok bevezetését; úgy véli, hogy a 2020 márciusában bevezetett és bevált fejlesztéseket strukturális elemként a világjárvány elmúltával is meg kell tartani;
57.
megállapítja, hogy az informatikai költségvetés a 2019.
évi 4 900 000 EUR-hoz képest 2020-ban 53 %-kal nagyobb, 7 500 000 EUR volt, ami nagyrészt az informatikai lemaradás további kezelése céljából a más költségvetési sorokon fel nem használt előirányzatok átcsoportosításának tudható be; emlékeztet arra, hogy a költségvetési átcsoportosítások nem helyettesíthetik az informatikai szolgáltatásokhoz szükséges strukturális finanszírozást;
58.
megállapítja, hogy 2020 végére az EGSZB a személyzet minden tagját laptoppal látta el, emellett igény szerint jó minőségű fejhallgatót is biztosított, amelynek teljes költsége 322 462 EUR volt; tudomása van arról, hogy 2021 januárjában az EGSZB határozatot fogadott el a kötelező távmunkával kapcsolatos rendkívüli költségek fedezésére szolgáló átalányösszegnek a személyzet jogosult tagjai kérésére történő kifizetéséről (563 kérelem érkezett, összesen 107 271 EUR értékben);
59.
üdvözli az EGSZB digitális stratégiájában a kiberbiztonsággal kapcsolatban meghatározott konkrét eredményeket; nagyra értékeli az európai intézmények, szervek és hivatalok számítógépes vészhelyzeteket elhárító csoportjával (CERT-EU) való szoros együttműködést, amely az EGSZB informatikai biztonságának egyik sarokköve;
60.
gratulál az EGSZB-nek a Phoenix – tagok portáljának – és az Adonis – a dokumentumok munkafolyamatát kezelő eszköz – jelentős továbbfejlesztéséhez, valamint a digitális munkahely utolsó elemeként a hibrid felhőkörnyezet tekintetében elért eredményekhez; megállapítja, hogy az EGSZB intranetes felületén a tagoknak szóló rész teljes átalakításával egyablakos ügyintézési felületet hoztak létre; üdvözli a minősített elektronikus aláírás elektronikus aláírás céljából történő használatát, valamint az egyéb távoli és digitális eszközök alkalmazását;
61.
megállapítja, hogy az elmúlt években az EGSZB belső ellenőrzése szinte kizárólag az eljárások és folyamatok megbízhatóságának elemzésére és értékelésére, valamint kisebb mértékben a tranzakciók ellenőrzésére irányult; szorgalmazza egyedi terv kidolgozását az EGSZB-nél végzett távoli vagy digitális belső ellenőrzés előmozdítása érdekében; megjegyzi, hogy az európai adatvédelmi biztos kérésére az EGSZB feltérképezte a személyes adatok harmadik országokba történő továbbítását, és arra a következtetésre jutott, hogy ez semmilyen tevékenységet nem érintett; tudomásul veszi, hogy az EGSZB aláírta a belépési szerződést, amely a Microsofttal létrejött intézményközi keretszerződéshez köti, és már nem rendelkezik a Microsofttal egyedileg és külön kötött licencmegállapodásokkal; ösztönzi azonban az EGSZB-t, hogy részesítse előnyben a nyílt forráskódú technológiát annak érdekében, hogy megőrizze a saját technikai rendszerei feletti ellenőrzést, elkerülje a függőséget és a vevőfogvatartást, erősebb biztosítékokat nyújtson a felhasználók magánéletének és adatainak védelmére, valamint növelje a biztonságot és az átláthatóságot a nyilvánosság számára;
Épületek és biztonság 62.
tudomása van arról, hogy az EGSZB és az RB hosszú távú ingatlanstratégiáját a földrajzi koncentrációra és az irodaterületek átszervezésére összpontosítva hajtja végre; megállapítja, hogy az ezért felelős munkacsoport a megfelelő munkafeltételek megteremtése érdekében elengedhetetlennek tartotta egy mintegy 200 fő befogadóképességű további épület meglétét; megjegyzi, hogy az említett elemzés alapján az EGSZB és az RB tárgyalásokat folytatott a B100-as épület bérleti szerződésének az Európai Külügyi Szolgálattól történő átvételéről, és hogy az igazgatási megállapodás tervezetét az EGSZB és az RB elnöksége 2020 utolsó negyedévében jóváhagyta; tudomása van arról, hogy a Covid19-világjárvány késleltette a folyamatot;
63.
üdvözli az ingatlanstratégia kulcsfontosságú területein elért javulást, nevezetesen a meglévő épületek felújítását az ergonómiai normákhoz igazított, egészségesebb munkaterületek létrehozása, a biztonság szintjének növelése, a villamosenergia-fogyasztás csökkentése és a környezetvédelmi kötelezettségekhez teljesítése érdekében;
64.
megállapítja, hogy a B100-as épület 2021. szeptemberi átvételét követően a vizsgálatok és az azbesztmentesítési munkák még folyamatban vannak; felhívja az EGSZB-t és az RB-t, hogy rendszeresen ellenőrizzék az épület állapotát, és erről mindenkor megfelelően tájékoztassák a személyzetet; emlékeztet a munkavállalók azbeszttel szembeni védelméről szóló, a Bizottságnak szóló ajánlásokat tartalmazó, 2021. október 20-i állásfoglalására (5);
(5) Elfogadott szövegek, P9_TA(2021)0427.